Javaslat A TANÁCS HATÁROZATA a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának Románia számára történő engedélyezéséről /* COM/2012/014 végleges - 2012/0002 (NLE) */





INDOKOLÁS 1. A JAVASLAT HÁTTERE A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács – a Bizottság javaslata alapján – egyhangúlag eljárva bármely tagállamot felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy az adócsalás és az adóelkerülés egyes formáinak megelőzésére. Románia a Bizottság által 2011. július 6-én iktatott levélben engedélyt kért arra, hogy adómentességet adjon a legfeljebb 50 000 EUR éves árbevétellel rendelkező adóalanyoknak. Románia a Bizottság által 2011. július 6-én iktatott újabb levélben a korábbi helyébe lépő, új kérelmet nyújtott be, melyben arra kért engedélyt, hogy adómentességet adjon a legfeljebb 65 000 EUR éves árbevétellel rendelkező adóalanyoknak. A héairányelv 395. cikke (2) bekezdésének megfelelően a Bizottság 2011. november 8-án kelt levelében tájékoztatta a többi tagállamot Románia kérelméről. A Bizottság 2011. november 9-én kelt levelében értesítette Romániát arról, hogy birtokában van a kérelem elbírálásához szükséges valamennyi információnak. Háttér-információk A héairányelv XII. címének 1. fejezete lehetővé teszi, hogy a tagállamok különös szabályokat alkalmazzanak a kisvállalkozásokra, beleértve azt is, hogy adómentességet nyújtsanak az egy bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, következésképpen nem is vonhat le előzetesen felszámított hozzáadottérték-adót. Az említett éves árbevételi felső határ tagállamonként eltérő, így többek között függ az uniós csatlakozás időpontjától. Az 1978. január 1. után csatlakozott tagállamokra vonatkozóan az éves árbevételi küszöböt a héairányelv 287. cikke határozza meg. A csatlakozás napján érvényes átváltási árfolyammal számítva Románia esetében 35 000 EUR összegben állapították meg a küszöbértéket (a héairányelv 287. cikkének 18. pontja). A román eltérési kérelemnek az a célja, hogy a héarendszer a kisvállalkozások számára egyszerűbbé váljon az említett egyszerűsítési intézkedésnek azon adóalanyok esetében történő bevezetése révén, melyek éves árbevétele nem haladja meg a csatlakozás napján érvényes átváltási árfolyammal számított 65 000 EUR-t. Az intézkedés számos, az általános héaszabályozás szerinti, hozzáadottérték-adóval kapcsolatos kötelezettségük alól felmenti a külön szabályozás alkalmazására jogosult vállalkozásokat, és jelentősen csökkenti terheiket. A rendszer választható lesz az adóalanyok számára. A héaszabályok be nem tartása általában véve komoly probléma Romániában. Romániát támogatandó, a Bizottság szolgálatai technikai segítséget nyújtottak a román adóigazgatásnak a héaellenőrzés és a szabályoknak való meg nem felelés terén mutatkozó hiányosságai felméréséhez. A héairányelvvel összhangban lévő megfelelő megoldások feltárása céljából látogatásokat szerveztek Bukarestbe, és ennek keretében több olyan ajánlás is megfogalmazódott, amelynek végrehajtásához Románia a Bizottság támogatását kérte. Ezt a javaslatot tehát egy olyan intézkedéscsomag részének kell tekinteni, amely a szabályoknak való megfelelés általános szintjének javítására és a héabeszedési eljárás egyszerűsítésére irányul. A javaslat kiegészül például a kisvállalkozásoknak a héairányelv 281. cikkének megfelelő egykulcsos adóztatásának bevezetésével azon kisvállalkozások esetében, amelyek nem kívánnak élni ezzel az egyszerűsítési intézkedéssel. A kérdésről a héabizottsággal való egyeztetés 2011. október 19-én megtörtént. Az eltérés legalább 2014. december 31-ig vagy egy olyan irányelv hatálybalépéséig tartana, amely meghatározza azt az éves árbevételi küszöböt, amely alatt az adóalany mentesülhet a héa alól. A Románia által adott tájékoztatás alapján a végső fogyasztói szinten beszedett adó teljes összegét tekintve az intézkedés hatása elhanyagolható. Meglévő rendelkezések a javaslat által érintett területen 2004-ben a Bizottság javaslatot tett (COM(2004) 728 végleges) az adóalanyokat héamentességre jogosító éves árbevételi küszöb 100 000 EUR-ra történő megemelésére, ezen összeg évenkénti kiigazításának lehetőségével. Összhang az Unió egyéb szakpolitikáival és célkitűzéseivel Tárgytalan. 2. KONZULTÁCIÓ AZ ÉRDEKELTEKKEL; HATÁSVIZSGÁLAT Konzultáció az érdekeltekkel Nem releváns. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A határozat olyan egyszerűsítési intézkedés bevezetésére irányul, amely a legfeljebb 65 000 EUR éves árbevétellel rendelkező vállalkozások számos héa-kötelezettségét megszünteti, ezáltal pozitív hatással járhat. Másrészről a várakozások szerint ez az egyszerűsítési intézkedés javítani fogja a héaszabályoknak való megfelelés általános szintjét is. Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz. 3. A JAVASLAT JOGI ELEMEI A javaslat összefoglalása A héairányelvtől eltérő intézkedés alkalmazásának engedélyezése Románia számára az uniós csatlakozás napján érvényes átváltási árfolyammal számítva a nemzeti pénznemben legfeljebb 65 000 EUR éves árbevétellel rendelkező vállalkozások tekintetében. Jogalap A héairányelv 395. cikke. A szubszidiaritás elve A javaslat az Európai Unió kizárólagos hatáskörébe tartozik. Ezért a szubszidiaritás elve nem alkalmazható. Az arányosság elve A javaslat megfelel az arányosság elvének a következők miatt: A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet. Mivel az eltérés alkalmazási területe korlátozott, a különös intézkedés arányban áll a kitűzött céllal. A jogi aktus típusának megválasztása Javasolt aktus: határozat. Más jogi aktus nem felelne meg a következők miatt: A héairányelv 395. cikke értelmében a hozzáadottérték-adóra vonatkozó közös szabályoktól kizárólag úgy lehet eltérni, hogy arra a Tanács a Bizottság javaslata alapján egyhangúlag felhatalmazást ad. A legmegfelelőbb jogi aktus a tanácsi határozat, hiszen ez egy-egy tagállamnak is címezhető. 4. KÖLTSÉGVETÉSI VONZATOK A javaslatnak nincsenek az uniós költségvetést érintő vonzatai. 5. OPCIONÁLIS ELEMEK A javaslat a hatályvesztés időpontjára vonatkozó rendelkezést tartalmaz. 2012/0002 (NLE) Javaslat A TANÁCS HATÁROZATA a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának Románia számára történő engedélyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottságnál 2011. augusztus 30-án iktatott levelében Románia engedélyt kért a 2006/112/EK irányelv 287. cikkének 18. pontjától eltérő intézkedésre annak érdekében, hogy adómentességet adhasson az uniós csatlakozás napján érvényes átváltási árfolyammal számítva a nemzeti pénznemben legfeljebb 65 000 EUR éves árbevétellel rendelkező adóalanyoknak. Ezzel mentesítené az említett adóalanyokat a 2006/112/EK irányelv XI. címének 2–6. fejezetében említett, hozzáadottértékadóval (héa) kapcsolatos kötelezettségek egy része vagy összessége alól. (2) A 2006/112/EK irányelv 395. cikke (2) bekezdése második albekezdésének megfelelően a Bizottság 2011. november 8-án kelt levelében tájékoztatta a többi tagállamot Románia kérelméről. A Bizottság 2011. november 9-én kelt levelében értesítette Romániát arról, hogy birtokában van a kérelem elbírálásához szükséges valamennyi információnak. (3) A 2006/112/EK irányelv XII. címe alapján a tagállamok eleve alkalmazhatnak különös szabályozást a kisvállalkozások tekintetében. Ez az intézkedés csak annyiban tér el a 2006/112/EK irányelv XII. címétől, hogy a szabályozás keretében az adóalanyok éves árbevételére vonatkozó küszöbérték magasabb, mint a Románia számára jelenleg a 2006/112/EK irányelv 287. cikkének 18. pontja értelmében engedélyezett küszöbérték, amely 35 000 EUR. (4) A kisvállalkozások által igénybevehető különös szabályozás által biztosított magasabb küszöb egyszerűsítési intézkedés, mivel jelentősen csökkentheti a legkisebb vállalkozások héa-kötelezettségeit; ugyanakkor a különös szabályozás az adóalanyok által választható lehetőség. Összességében a várakozások szerint ez az egyszerűsítési intézkedés javítani fogja a héaszabályoknak való megfelelés általános szintjét. (5) A hozzáadottértékadó-kötelezettségek egyszerűsítését célzó, 2004. október 29-i bizottsági irányelvjavaslatban[2] foglalt rendelkezések célja többek között az, hogy a tagállamok a héamentesség feltételeként megállapított éves árbevételi felső határt legfeljebb 100 000 EUR összegben, illetve annak nemzeti valutában kifejezett ellenértékében állapíthassák meg, és ezt az összeget évente kiigazíthassák. A Románia által benyújtott kérelem összhangban van ezzel a javaslattal. (6) Az eltérésnek nincs hatása az EU hozzáadottérték-adóból befolyó saját forrásainak alakulására, és az intézkedés hatása elhanyagolható a végső fogyasztói szinten beszedett tagállami adóbevétel teljes összegét tekintve. ELFOGADTA EZT A HATÁROZATOT: 1. cikk A 2006/112/EK irányelv 287. cikkének 18. pontjától eltérve Románia felhatalmazást kap arra, hogy a héa tekintetében adómentességet biztosítson az európai uniós csatlakozás napján érvényes átváltási árfolyammal számítva a nemzeti pénznemben legfeljebb 65 000 EUR éves árbevétellel rendelkező adóalanyoknak. 2. cikk A határozatot az adóalanyoknak a hozzáadottérték-adó alóli mentességére vonatkozó éves árbevételi felső határ összegeit módosító irányelv hatálybalépésének napjáig vagy 2014. december 31-ig – e kettő közül a korábbi időpontig – kell alkalmazni. 3. cikk Ennek a határozatnak Románia a címzettje. Kelt Brüsszelben, -án/-én. a Tanács részéről az elnök [1] HL L 347., 2006.12.11., 1. o. [2] COM(2004) 728 végleges.